Zuma gaan aanhou bakleiOudpres. Jacob Zuma in die hof. Foto: Leon Lestrade/ANA Oudpres. Jacob Zuma het Vrydagoggend weer in die hooggeregshof in Pietermaritzburg verskyn op aanklagte van bedrog, korrupsie, geldwassery en rampokkery. Die staat het tydens die hofverrigtinge aangedui dat hy gereed is om met die verhoor te begin. Staatsaanklaer adv. Billy Downer het gesê die uitstaande kwessies rakende Zuma se regsverteenwoordiging en hul betaling is uitgesorteer. Adv. Mike Hellens SC, namens Zuma, het bevestig hulle gaan voort met ŉ aansoek dat vervolging teen Zuma permanent tersyde gestel word. Hy het ook gevra vir meer tyd om hom omtrent die saak te vergewis. Zuma en sy prokureur van die afgelope jare, Michael Hulley, se paadjies het vroeër hierdie maand geskei en sy vorige senior regsverteenwoordiger, Kemp J Kemp, het afgetree. Regter Mjabuliseni Madondo het die verdediging tot 16 November geleentheid gegee om dokumente in te dien rakende die aansoek dat vervolging gestaak word en die saak tot 30 November uitgestel. ŉ Regsverteenwoordiger vir Thales South Africa, die maatskappy wat saam met Zuma op die aanklagte tereg staan, het aangedui dat hulle ook ŉ aansoek vir staking van vervolging sal bring nadat hul vertoë aan die Nasionale Vervolgingsgesag (NVG) om die saak terug te trek onsuksesvol was. Thales South Africa is ŉ filiaal van die Franse wapenvervaardiger Thales en word in die beskuldigdebank deur Christine Guerrier verteenwoordig. Daar is egter tydens Zuma en Guerrier se vorige verskyning verlede maand gelas dat Guerrier nie vandag in die hof hoef te verskyn nie. Ondersteuners van Zuma buite die hof. Foto: Leon Lestrade/ANA Talle van Zuma se ondersteuners het al van Donderdagaand buite die hof bymekaargekom en het Zuma luidkeels verwelkom toe hy Vrydag by die hof uitgestap het. Zuma staan tereg op een aanklag van swendelary, twee aanklagte van korrupsie, een van geldwassery en 12 aanklagte van bedrog. Die voormalige president word daarvan beskuldig dat hy altesaam R4 072 499,85 onregmatig bekom het uit 783 betalings wat Schabir Shaik gedoen het, ŉ sakeman wat as sy finansiële raadgewer opgetree het ten tyde van die beweerde transaksies. Die geld was vermoedelik omkoopgeld van die Franse wapenvervaardiger Thales met betrekking tot die omstrede wapentransaksie van 1999. Ten tyde van die betalings was Zuma aanvanklik die LUR van ekonomiese ontwikkeling in KwaZulu-Natal en daarna, in 1999, die adjunkpresident van Suid-Afrika. Zuma hou vol hy is onskuldig.